
TESTÉKSZER - COLUMNA VERTEBRALIS

Az emberek ősidők óta díszítik ékszerekkel testüket. Az ékszer kezdetben társadalmi (azonosító, megkülönböztető), identitásjelölő, rituális funkciót tölt be, majd később esztétikai funkcióval ruházódik fel, így lényege a gyönyörködtetés, a figyelemfelhívás lesz, hogy széppé tegye viselőjét.
Az én testékszerem ellentétes funkcióval rendelkezik, formai kialakításának köszönhetően mintegy mesterséges deformitással ruházom fel a testet. Az ékszerem a gerinc vonalát követve fekszik fel a testre, így eggyé válik viselőjével, ugyanakkor a háton végigfutó hullám „kinövések” púpszerű hatást keltve kerülnek ellentétbe a gerinc finom S vonalával.
Az alkotás során különböző anyagokkal kísérleteztem, melyek nem rugalmasak, vagy éppen nincs tartásuk, tehát elsőre alkalmatlannak látszanak a gerincforma felvételére. Az alapdarabom papírból készült, ezt fejlesztettem tovább különféle anyagkísérletekkel, például szalaggal, fémmel, vetexszel. 



